Liggaam op berg waarskynlik dié van moordverdagteCedric Tauleygne (Foto verskaf deur die Franse polisie) Die polisie in Spanje het Maandag bevestig dat die oorskot wat in die Pireneë gevind is, waarskynlik behoort aan dié van ŉ Franse pa wat agt maande gelede na bewering twee onderwysers vermoor het. Die man se liggaam is Sondag in Pena Oroel aan die voetheuwel van die Pireneë gevind deur ŉ jagter, het die Guardia Civil-polisie gesê. “In die lig van die besittings wat langs die liggaam gevind is, dui alles daarop dat dit waarskynlik die Fransman is wat sedert 4 Julie vermis word,” het die polisie gesê. “Ons sal egter moet wag vir finale bevestiging van DNS-toetse.” ŉ Berig in die Heraldo de Aragon-koerant het gesê die jagter het ŉ wit valhelm opgemerk. Hy het afgekom op ŉ selfoon, ŉ selfoonlaaier en die oorskot. Aurelie Pardon, ŉ 32-jarige onderwyseres van Frankryk, en Gabriel Fourmigue, ŉ 55-jarige sportonderwyser, is op 4 Julie 2022 doodgeskiet in Pouyastruc, ŉ Franse dorpie in die Pireneë. Die verdagte, Cedric Tauleygne, het op ŉ motorfiets gevlug wat later aan die Spaanse kant van die grens gevind is. Tauleygne was Pardon se eksman. Hulle het twee kinders saam gehad en was besig om te skei. Die Pireneë is ‘n bergreeks in Suidwes-Europa wat die natuurlike grens tussen Frankryk en Spanje vorm.